Di tazwara, amyag deg tmaziɣt d ul n tefyirt, yebna ɣef kraḍet n tmitar tigejdanin : timsisdit n tmeẓri i d-yemmalen tigawt ma d tilawt neɣ d tibawt, ma temmed neɣ tettkemmil, ma teḍra yiwet n tikkelt neɣ tettuɛawad. Amyag deg tmaziɣt ifetti ilmend n temẓri mačči ilmend n wakud. Ticreḍt tis snat, d amatar udmawan: i yettabaɛen asemmad imesgzi, imi yemmal-d tawsit-is (ma d amalay neɣ d unti ), neɣ amḍan-is (ma d asuf neɣ d asget), rnu ɣer way-a aẓar i yellan d aferdis agejdan imi deg-s i yettili unamek n umyag, d ayen ur tezmireḍ ara ad ttekkseḍ. Aẓar, d tirgalin iwumi nrennu tiɣra akken ad d-ibin unamek-is neɣ akken ad yishil ususru-ines. Syin akkin nebder-d abrid n usileɣ n umawal ilmend n usuddem anda i d-nufa amyag ɣur-s snat n talɣiwin: talɣa taḥerfit d talɣa tsuddimt, ideg amyag deg talɣa taḥerfit yettuɣal ɣer talɣa tasuddimt s tmerna n yizwiren n usuddem yerzan aswaɣ, attwaɣ, amyaɣ : -Aswaɣ, yettaleɣ s uzwir n “s” neɣ yiwet seg talɣiwin-is “sse”, “ssu” I umyag deg talɣa taḥerfit. Md :ečč (talɣa taḥerfit)→Sečč (amyag deg talɣa taswaɣt).